ระวัง ‘ต้มกบ’ ของฝรั่ง
วานนี้นักลงทุนต่างประเทศขายต่อเนื่องในตลาดหุ้นไทยเป็นวันที่ 4 ติดต่อกัน แม้จะมียอดขายสุทธิไม่มากนักหรือ 208 ล้านบาท แต่นี่คือสิ่งที่ต้องระวัง
วานนี้นักลงทุนต่างประเทศขายต่อเนื่องในตลาดหุ้นไทยเป็นวันที่ 4 ติดต่อกัน แม้จะมียอดขายสุทธิไม่มากนักหรือ 208 ล้านบาท แต่นี่คือสิ่งที่ต้องระวัง
28 ก.ย. 2565

วานนี้นักลงทุนต่างประเทศขายต่อเนื่องในตลาดหุ้นไทยเป็นวันที่ 4 ติดต่อกัน
แม้จะมียอดขายสุทธิไม่มากนักหรือ 208 ล้านบาท
แต่นี่คือสิ่งที่ต้องระวัง
สาเหตุเพราะการค่อย ๆ ขายออกแบบนี้
ทำให้ดัชนีค่อย ๆ ซึมลงเรื่อย ๆ คล้ายกับว่า ดัชนีหุ้นไทยยังแข็งแกร่ง และทำให้นักลงทุนรายย่อยเข้ามาทยอยรับของไปได้เรื่อย ๆ
สังเกตกันไหมว่า หุ้นขนาดใหญ่ที่ต่างชาติเคยซื้อสะสมมาก่อนหน้านี้
ราคาจะซึมลงทุกวัน นับจากที่พวกเขาขายออกมา
เข้าไปดูยอดการซื้อขายของนักลงทุนต่างประเทศ
พบว่า ในช่วง 7 วันทำการ
ต่างชาติขายสุทธิออกมาแล้วกว่า 5 พันล้านบาท
และหากย้อนกลับไปดูในช่วง 11 วันทำการ ต่างชาติขายรวมกว่า 1 หมื่นล้านบาท
ทว่า ในช่วง 30 วันทำการ ยังมียอดการซื้อสุทธิประมาณ 7.2 พันล้านบาท
เมื่อถามไปยังนักวิเคราะห์ที่เกาะติดกลุ่มฟันด์โฟลว์
มีการวิเคราะห์ว่า หากค่าเงินบาทยังอ่อนแบบนี้
ต่างชาติน่าจะยังขายออกมาเรื่อย ๆ
หรืออาจจะมีบางวันที่เข้ามาด้วยการสลับซื้อบ้าง
แต่อาจจะเป็นการซื้อที่ไม่มากนัก
เพราะเป้าหมายของฝรั่งตอนนี้ คือการปรับพอร์ต ด้วยการอาจจะโยกเงินไปยังตลาดพันธบัตรมากขึ้น
หลังจากผลตอบแทนพันธบัตรรัฐบาล สหรัฐฯ ปรับตัวเพิ่มขึ้นต่อเนื่อง
และทำสถิติสูงสุดแทบจะรายวัน
สถานการณ์แบบนี้ ทำให้ต้องระวังการเข้าไปรับหุ้นต่อจากต่างชาติ
เพราะรูปแบบการขาย จะค่อย ๆ ทยอยขายออก
ไม่ได้ทุบเหมือนกับนักลงทุนรายใหญ่รายบุคคล เพราะรูปแบบนั้น จะเป็นลักษณะของการพาขึ้นไปชมวิว แล้วทุบออกมาแบบ 1-2 ไม้
หรือที่เรียกกันว่า “จบรอบ” นั่นแหละ
อย่างเมื่อวานนี้ ดัชนีเปิดภาคเช้า รูดลงทุนที
ก่อนจะค่อย ๆ ทยอยปรับขึ้นมา และมาอยู่ในแดนบวกได้
ทำให้นักลงทุนรายย่อยเข้ามารับหุ้นจำนวนมาก เพราะคิดว่า ตลาดอาจจะพลิกกลับสู่แดนบวก
แต่ปรากฏว่า พอภาคบ่าย หลัง กนง.แจ้งขึ้นดอกเบี้ยนโยบายเพียง 0.25%
ทำให้มีแรงายขายจากกลุ่มต่างชาติ และกองทุนออกมาพร้อม ๆ กัน ส่งผลดัชนีรูดลงมาต่ำกว่าแนวรับจิตวิทยา ที่ระดับ 1,600 จุด
ดัชนีที่หลุดแนวรับดังกล่าว
เป็นสัญญาณที่ไม่ดีเลยล่ะ
เพราะมีโอกาสปรับลงต่อได้อีก และมีแนวรับถัดไป 1,595–1,580 จุด
นักวิเคราะห์แนะนำให้หันมาถือเงินสดมากขึ้น
แล้วรอไปเก็บหุ้นที่บริเวณแนวรับ 1,580–1,590 จุด
หรือหากจะเข้าไปรับแบบปลอดภัย ก็น่าจะบริเวณ 1,580 จุด หรือไม่ก็เข้าไปเก็บหุ้นที่มีปัจจัยบวกเฉพาะตัวจริง ๆ
ส่วนหุ้นที่ฝรั่งซื้อมาก่อนหน้า
อย่าเพิ่งเข้าไปรับ
ไม่เช่นนั้น อาจจะเหมือนกบที่อยู่ในหม้อต้มน้ำร้อน